**DĖL LEIDIMO IŠNUOMOTI PATALPAS VIEŠOJO KONKURSO BŪDU**

2018 m. spalio 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsniu, Rokiškio rajono savivaldybės tarybos 2014 m. gruodžio 19 d. sprendimu Nr. TS-254 patvirtintu Rokiškio rajono savivaldybės turto nuomos tvarkos aprašu, Rokiškio rajono savivaldybės taryba n u s p r e n d ž i a:

1. Leisti išnuomoti viešo konkurso būdu 10 metų Rokiškio rajono savivaldybei nuosavybės teise priklausančias 31,37 kv. m patalpas (patalpa pažymėta plane 1T1/p Nr. 1-1), esančias pastate – autobusų stotyje (unikalus Nr. 7395-8014-6012) adresu Rokiškio g. 5, Pandėlio m., Rokiškio r. sav., ir nustatyti pradinę 1 kv. m nuomos kainą – 0,7 Eur mėnesiui.

2. Leisti išnuomoti viešo konkurso būdu 10 metų prekybos paslaugoms teikti Rokiškio rajono savivaldybei nuosavybės teise priklausančias 53,41 kv. m patalpas (patalpos pažymėtos plane 1C1/p Nr. 1-33, 1-34 ir 1-35), esančias pastate – vaikų darželyje (unikalus Nr. 7398-5031-2011) adresu Kaštonų g. 21, Salos, Rokiškio r. sav., ir nustatyti pradinę 1 kv. m nuomos kainą – 1,50 Eur mėnesiui.

 3. Įgalioti Rokiškio rajono savivaldybės administracijos Pandėlio seniūnijos seniūną organizuoti sprendimo 1 punkte nurodytų patalpų viešą nuomos konkursą, pasirašyti turto nuomos sutartį bei turto perdavimo-priėmimo aktą ir pateikti kopijas Ūkio ir viešosios tvarkos skyriui.

 4. Įgalioti Rokiškio rajono savivaldybės administracijos Kamajų seniūnijos seniūnę organizuoti sprendimo 2 punkte nurodytų patalpų viešą nuomos konkursą, pasirašyti turto nuomos sutartį bei turto perdavimo-priėmimo aktą ir pateikti kopijas Ūkio ir viešosios tvarkos skyriui.

5. Sprendimą skelbti savivaldybės interneto svetainėje [www.rokiskis.lt](http://www.rokiskis.lt) .

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO ,, DĖL LEIDIMO IŠNUOMOTI PATALPAS VIEŠOJO KONKURSO BŪDU“**

**AIŠKINAMASIS RAŠTAS**

2018 spalio 26 d.

**Parengto sprendimo projekto tikslai ir uždaviniai.**

Leisti išnuomoti viešo konkurso būdu 10 metų Rokiškio rajono savivaldybei nuosavybės teise priklausančias patalpas.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2014 m. gruodžio 19 d. sprendimu Nr. TS-254 patvirtintas Rokiškio rajono savivaldybės turto nuomos tvarkos aprašas.

 **Sprendimo projekto esmė.**

LR valstybės ir savivaldybių turto valdymo, naudojimo ir disponavimo juo įstatyme bei Rokiškio rajono savivaldybės tarybos patvirtintame Savivaldybės turto nuomos tvarkos apraše numatyta, kad savivaldybės nekilnojamasis turtas išnuomojamas viešo konkurso būdu, savivaldybės tarybai priėmus sprendimą leisti išnuomoti turtą.

Kamajų seniūnijos veiklai patalpos, esančios Kaštonų g. 21, Salose, yra nereikalingos, nuo 2002 m. patalpose veikia maisto prekių parduotuvė. Pasibaigus savivaldybės turto nuomos sutarčiai, siūloma leisti 10 metų išnuomoti 53,41 kv. m patalpas viešojo konkurso būdu prekybos paslaugoms teikti ir įgalioti Kamajų seniūnijos seniūnę organizuoti viešą turto nuomos konkursą. Konkurse galės dalyvauti visi pageidaujantys subjektai. Siūloma nustatyti pradinę nuomos kainą – 1,50 Eur mėnesiui už 1 kv. m, apskaičiuota minimali nuomos kaina – 0,23 Eur už 1 kv. m.

Pandėlio autobusų stoties patalpos šiuo metu nenaudojamos ir Pandėlio seniūnijos veiklai nereikalingos, todėl siūloma leisti 10 metų išnuomoti viešojo maitinimo paslaugoms teikti, 31,37 kv. m ploto patalpas, esančias Pandėlio autobusų stotyje, Rokiškio g. 5, Pandėlys. Konkurse galės dalyvauti visi pageidaujantys subjektai. Siūloma nustatyti pradinę nuomos kainą – 0,7 Eur mėnesiui už 1 kv. m, apskaičiuota minimali nuomos kaina – 0,29 Eur už 1 kv. m.

 Sutikus leisti išnuomoti patalpas bus sudaryta galimybė smulkiesiems verslininkams vystyti verslą ir teikti paslaugas ir vykdyti prekybą, bei bus užtikrintas efektyvus patalpų panaudojimas bei įplaukos į savivaldybės biudžetą.

 **Galimos pasekmės, priėmus siūlomą tarybos sprendimo projektą:**

 **teigiamos** – smulkieji verslininkai turės galimybę vystyti prekybą bei teikti paslaugas, bus efektyviai išnaudojamas savivaldybės nuosavybės teise valdomas turtas;

**neigiamos** – nebus.

**Kokia sprendimo nauda Rokiškio rajono gyventojams.**

 Rokiškio rajono gyventojai ir svečiai turės galimybę įsigyti prekių ir paslaugų jiems patogioje vietoje.

**Finansavimo šaltiniai ir lėšų poreikis**.

Sprendimo įgyvendinimui papildomų savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Ūkio ir viešosios tvarkos skyriaus vedėjo pavaduotoja Violeta Bieliūnaitė-Vanagienė